A gran sala de l'Asambleya (aula regia o aula palatina en latín), que yera situata a o norte d'o complexo palacín, se destinaba a recullir as «queixas chenerals», una vegata cada anyada. Ista Asambleya yera una reunión d'os Grans d'o reino (y dimpués de l'imperio), ye decir, altos dignatarios que teneban en as suyas mans os resortes d'o poder: contes, fidelis y vasallos d'o rei, bispes y abats. L'Asambleya cheneral se feba a ormino en o mes de mayo; os partecipants en l'Asambleya bi discutiban d'os asuntos politicos y chudicials d'importancia. Os capitolarios, redactatos por os escribas d'a chancillería d'Aquisgrán resumiban, por escrito, as decisions que s'heban preso. Tamién se feban en iste edificio as ceremonias oficials, y as recepcions d'os embaixadors de reinos foranos. Describindo a ceremonia de coronación de Ludovico Piu (Loís, o fillo de Carlos Magno), Ermoldo o Negro diz que Carlos Magno charraba «dende l'alto d'o suyo trono d'oro».